Ingolf
Stormen Ingolf passerede Danmark natten til den 29. oktober 2017. Lavtrykket, der skabte stormen, var dannet nord for Island og bevægede sig herfra mod sydøst og lå ved midnat omkring Gøteborg. Middelvinden nåede stormstyrke langs den jyske vestkyst. Rømø fik den kraftigste middelvind på 27,7 m/s, men vindstødene kom et stykke op over orkanstyrke mange steder i landet. Det højeste vindstød kom ved Kalundborg med 38,6 m/s.
Stormen væltede mange træer. Det var så tidligt på året, at der endnu var blade på træerne, hvilket altid medfører flere væltede træer. Mange broer lukkede, ligesom togtrafikken var berørt.
Det var dog vandstanden, der udgjorde den største risiko, for de kraftige vinde stuvede vandet op mod Fyns og Sjællands nordkyster. I Odense Fjord nået vandet op på 1,68 m og i Roskilde Fjord stoppede vandet ved 1,28 m.
Der var mange oversvømmelser, og stormrådet vurderede, at der var stormflod på dele af Djursland, nordkysten på Fyn og Sjælland samt på nordkysten af Lolland og Falster.